
ИЗВОД ИЗ ЗАПИСНИКА СА IX РЕДОВНЕ СЈЕДНИЦЕ СКУПШТИНЕ ОПШТИНЕ ТЕСЛИЋ, ОДРЖАНЕ 25.10.2021. ГОДИНЕ, У ВЕЛИКОЈ САЛИ

„ДОМА ПРОСВЈЕТЕ“, У ТЕСЛИЋУ, СА ПОЧЕТКОМ У 10:00 ЧАСОВА.
IX редовна сједница Скупштине општине Теслић одржана је у понедјељак, 25.10.2021. године, у великој сали „Дома Просвјете“, у Теслићу. Скупштина је почела са радом у 10 часова. Сједницом је предсједавао предсједник Скупштине општине Теслић (СО) Саво Касаповић и исту је сазвао актом број: 01-013-149/21 од 13.10.2021. године.
На почетку сједнице било је присутно 25 одборника, чиме су се стекли услови да Скупштина може легитимно и несметано доносити одлуке. Предсједник СО је истакао да је одборник Стојан Смиљанић у путу и да ће се убрзо прикључити раду сједнице, а поред њега су одсутни одборници: Маринко Ђукић, Срђан Кљечанин и Радислав Ђурић, који нису најавили своје одсуство. Сједници су такође присуствовали: Hачелник општине Теслић, Милан Миличевић, замјеник Hачелника општине Теслић, Милован Станковић, начелници одјељења Општинске управе Теслић, те представници медија.
Прије разматрања и утврђивања предложеног дневног реда, предсједник СО је на разматрање ставио извод из записника са VIII редовне сједнице, одржане 30.09.2021. године. С обзиром на то да нико није имао примједбе на извод из записника са VIII редовне сједнице, предсједник је исти дао на гласање, који је једногласно усвојен:

Гласање: ЈЕДНОГЛАСНО „ЗА“ (25 одборника).
Предсједник СО је након гласања o записнику прешао на утврђивање дневног реда и обавијестио Скупштину да је од стране клуба одборника СНСД-а запримио сљедећи приједлог:
 „У смислу члана 70. став (2) Пословника о раду Скупштине општине Теслић („Службени гласник општине Теслић“, број 4/17), Клуб одборника СНСД-а подноси

ПРИЈЕДЛОГ


Предлаже се Скупштини општине Теслић да тачку 7. (Захтјев за промјену цијена комуналних услуга водоснадбјевања и одводње отпадних вода) уврштену у приједлог дневног реда за 9. редовну сједницу Скупштине општине Теслић, заказану за 25.10.2021. године, СКИНЕ СА ПРИЈЕДЛОГА ДНЕВНОГ РЕДА.

Образложење


Предложено поскупљење комуналних услуга водоснадбијевања и одводње отпадних вода нема никакве економске основе и посљедица је недомаћинског односа актуелне власти, што је изазвало негодовања значајног броја грађана општине Теслић.“
Предсједник СО је отворио расправу поводом овог приједлога.
Ђорђе Гајић – Истакао је да би од стране скупштинске већине било 'озбиљно' да се ова тачка скине са дневног реда, додајући да је табела која је приказана урађена једнострано и да су селективно биране општине са најскупљом цијеном воде у Републици Српској и окружењу. Навео је да је цијена воде у Бањој Луци 0,84 КМ плус ПДВ, а у табели је приказана цијена од 0,98 КМ. „Доводимо се у заблуду и ми као Скупштина и као грађани. Приказујемо овдје да смо ми међу три најјефтиније општине у држави и ја сам звао Општине и људе које познајем, па сам добио те рачуне. По мом поређењу ми смо негдје на средини на основу података до којих сам могао доћи“. Сматра да сигурно постоји неко рјешење што се тиче
Захтјева за промјену цијена комуналних услуга водоснадбјевања и одводње отпадних вода, а да то није поскупљење.
Предсједник СО је обавијестио Скупштину да су се раду сједнице прикључили одборници Стојан Смиљанић и Радислав Ђурић и у сали је присутно 27 одборника.  Предсједник СО је закључио расправу и дао на гласање овај приједлог од стране клуба одборника СНСД-а, који није усвојен:

Гласање: 9 „ЗА“, 18 „ПРОТИВ“, 0 „УЗДРЖАНИ“.
С обзиром на то да више нема пријављених за дискусију везано за измјене и допуне дневног реда, предсједник СО је закључио расправу и дао на гласање сљедећи приједлог дневног реда:
Д н е в н и  р е д
1. Приједлог ребаланса Буџета општине Теслић за 2021. годину:

а) Приједлог Одлуке о усвајању ребаланса Буџета општине Теслић за 2021.    годину,

б) Приједлог Одлуке о измјени Одлуке о извршењу Буџета општине Теслић за 2021. годину,

2. Нацрт Одлуке о комуналним таксама,

3. Приједлог Одлуке о фонду стамбених јединица социјалног становања, 

4. Приједлог Одлуке о висини закупнине за кориштење стамбених јединица   социјалног становања,  

5. Приједлог Одлуке о поступку субвенционисања закупнине,

6. Информација о стању основног и средњег образовања, са прегледом успјеха ученика на крају школске 2020/21 године и уписом ученика у први разред основних и средњих школа за школску 2021/22 годину и приједлогом мјера за побољшање стања,

7. Захтјев за промјену цијена комуналних услуга водоснадбјевања и одводње отпадних вода,
8. Приједлог Одлуке о расписивању Јавног конкурса за избор и именовање једног  члана Одбора за жалбе Општинске управе Теслић, 
9. Приједлог Рјешења о именовању чланова Комисије за спровођење поступка Јавног конкурса за избор и именовање једног члана Одбора за жалбе Општинске управе Теслић, 
10. Кадровска питања:  
а) Рјешење ЦИК-а број: 06-01-07-1-415721 од 22. 09.2021. године којим се не даје сагласност на именовање четири члана Општинске изборне комисије  Теслић, 

б) Рјешење ЦИК-а број: 06-01-07-1-415/21 од 22.09.2021. године  којим се не даје сагласност на разрјешење четири члана  Општинске изборне комисије
в) Приједлог  Рјешења о разрјешењу чланова ОИК-а Теслић,

г) Приједлог Рјешења о именовању чланова ОИК-а Теслић,         
11. Одборничка питања,
12. Разнo. 
Приједлог дневног реда је усвојен са:


Гласање: 
18 „ЗА“, 9 „ПРОТИВ“, 0 „УЗДРЖАНИ“.
Ад. 1. Приједлог ребаланса Буџета општине Теслић за 2021. годину:
Прије уводног излагања о Приједлогу ребаланса Буџета општине Теслић предсједник СО је обавијестио одборнике да је Комисија за прописе засједала у трочланом саставу и разматрала материјале за 9. редовну сједницу и да су ce једногласно изјаснили да су предложени акти били у складу са законском регулативом.
Уводно образложење поводом Приједлога ребаланса Буџета општине Теслић за 2021. годину је изнијела Деана Вуковић, в.д. начелник Одјељења за финансије.

Александар Шакановић – Констатовао је да ће клуб одборника СДС-а у потпуности подржати овај приједлог. Поред тога, нагласио је, да је Влада Републике Србије разним општинама у Републици Српској помогла и дала одређене грантове, односно средства за изградњу инфраструктуре, а Начелник општине Теслић је потписао један такав грант за изградњу фискултурне сале у ОШ „Петар Петровић Његош“ и сходно томе, Општинска управа Теслић је имала слуха за ову проблематику, тако да је помогла грантом од 70.000,00 КМ за изградњу ове фискултурне сале у виду ренте и уређења грађевинског земљишта. Oсврћући се на рад у ЈУ Спортски центар „Радолинка“ Теслић, као радник и као одборник je изразио захвалност предлагачу и Начелнику општине, јер сматра да је ЈУ СЦ „Радолинка“ Теслић помоћ била неопходна и да ће грант од 40.000,00 КМ бити утрошен на ремонт котловнице и на кровну конструкцију (сливнике и одводнике). Што се тиче ставке за стипендирање  перспективних спортиста, рекао је да му је веома драго што је ова ставка уврштена, јер млади људи сигурно заслужују да се на неки начин подстакну и исказао је наду да ће се ова ставка наћи у самом нацрту, а и у приједлогу буџета за наредну годину. 
Синиша Гаврић – Истакао је да се овај раст прихода заснива искључиво на основу кредитног задужења, а што је већ рекао приликом дискусије о нацрту ребаланса, напомињући  да је прегомилана администрација и да се од скоро 5.500.000,00 КМ, која се издвајају за ставку лична примања, није нашла могућност да се истим повећају плате. (...) Осврћући се на субвенцију превоза ученика, напоменуо је да је општина Теслић једна од ријетких општина која не субвенционише превоз ученика, нагласивши да ће након дискусије у име клуба одборника СНСД-а затражити паузу у циљу да се са представницима политичких партија покуша постићи договор око закључка да Одјељење за друштвене дјелатности до краја године донесе Одлуку о субвенцији превоза ученика. „Клуб одборника СНСД-а ће доставити свој приједлог те одлуке да се у Буџету општине Теслић за наредну годину планирају средства за ову намјену, како би ученици од другог полугодишта имали субвенционисан превоз“; рекао је, те је уједно поставио и  питање: „Шта је са иницијативом у вези дневних финансијских трансакција општине Теслић да се објављују на сајту општине по узору на друге градове и општине, како би ми, а и сви грађани могли да видимо гдје се та средства троше и коме се уплаћују (физичким и правним лицима)“?
Деана Вуковић – Наводи да се на страни 6. налази ставка број 487200 (трансфери ентитету превоз ученика) и да је дошло до промјене закона: „У складу са законом који је дошао са републичког нивоа, трансфери иду ентитету, односно школе достављају редовно закључке Одјељењу за друштвене дјелатности, те се средства пребацују Основним школама“. 
Милан Касаповић – Указује на проблем превоза ученика, а који се тиче и његове дјеце која су ученици и која немају превоз. Појаснио је да се ради о томе да превозник који је возио раније те линије више нема возача, укинуте су двије линије и укинута је линија која је раније вршила превоз ученика за Јасенову. „Најмањи проблем је да ли била субвенција или не, проблем је у томе што више нема ко да превози ту дјецу“.
На дискусију одборника Синише Гаврића реплицирао је одборник Александар Шакановић. 
Марко Тривуновић – Истакао је да се од завршетка избора Скупштина бавила кадровским питањима, гдје који директор јавне установе и начелник одјељења Општинске управе треба да се именује. Навео је да сви овдје у сали знају да је изворни буџет око 15.000.000,00 КМ, а остали дио буџета је захваљујући кредитним задужењима. Сматра да је овај ребаланс буџета од 29.000.000,00 КМ прилично срамотан, с обзиром на то на који начин се дошло до њега, а ништа се није урадило што је планирано, нити ће се урадити. (...) Истакао је да је овај ребаланс буџета у овом износу искључиво захваљујући кредитном задужењу, а из тога народ ништа боље неће видјети.
Ђорђе Гајић – Поставља питање за начелника Одјељења за финансије: „Како ће бити књижена средства која стоје на рачуну (средства од кредитног задужења), а ребалансом је предвиђено да ће то бити улагањем у имовину“? Сматра да се то не може тако ни књижити док се не фактурише. Рекао је да се већ овај мјесец почиње са исплатом кредитног задужења, а ништа се није почело радити. Занима га сљедеће: „На шта се односе 'грантови из земље' у износу од 925.000,00 КМ, да ли су то уплате за водовод или је нешто друго“? (...) Занима га то да ли постоји документ на којем се види колико је општина Теслић дужна, колико има дуга према добављачима, на шта се односи исплата ових дуговања? 
Предсједник СО закључује расправу и даје приједлог ребаланса на гласање, који је усвојен са:

Гласање: 17 „ЗА“, 0 „ПРОТИВ“, 9 „УЗДРЖАНИ“.
У погледу предложене иницијативе, предсједник СО износи мишљење да се она тиче нацрта и приједлога буџета за наредну годину и због тога сматра да  одборник Синиша Гаврић треба одустати од своје своје иницијативе.

Клуб одборника СНСД-а је затражио паузу од 5 минута (10:48).

Након паузе, предсједник СО је позвао предсједника клуба одборника СНСД-а да изнесе разлог тражења паузе.

Недељко Керић – Након обављених консултација изнио је став клуба одборника СНСД-а, а то је да одустају од иницијативе.
а) Приједлог Одлуке о усвајању ребаланса Буџета општине Теслић за 2021. годину,

Предсједник СО даје на гласање овај приједлог, одлука је усвојена са:
Гласање: 17 „ЗА“, 0 „ПРОТИВ“, 9 „УЗДРЖАНИ“.
б) Приједлог Одлуке о измјени Одлуке о извршењу Буџета општине Теслић за 2021. годину,

Предсједник СО даје на гласање овај приједлог, одлука је усвојена са:
Гласање: 17 „ЗА“, 0 „ПРОТИВ“, 9 „УЗДРЖАНИ“.
Ад. 2.
Нацрт Одлуке о комуналним таксама,
Уводно излагање је изнио Саид Ајановић, в.д. начелник Одјељења за стамбено – комуналне послове.

Синиша Гаврић – Мишљења је да су паушално одређене висине такси, истичући да је неспорна надлежност Општине у одређивању њихове висине, али да оне  нису рационално урађене, јер закон каже да такса зависи од локације, врсте дјелатности, површине и зоне. (...) „Дигресије ради, Влада РС је смањила ове видове такси, чак је неке и укинула. Сетом закона о смањењу непореских давања у Републици Српској, ово је тотално у супротности са том праксом Владе РС. Законом о допуни Закона о посебним републичким таксама за 2021. и 2022. годину, овај вид намета према привреди је умањен од 30 до 60%, а предвиђено је да до 2023. године овај вид намета буде тотално укинут“. У име клуба одборника СНСД-а предложио је да предлагач размисли о Нацрту Одлуке о комуналним таксама и да се на основу препорука Владе РС ова одлука не усваја, да би на тај начин помогли привредницима општине Теслић, јер се у буџету може прибавити око 350.000,00 КМ по овом основу. „У тачки VIII ове одлуке стоји: У случајевима предвиђеним законом, као и у случајевима ослобађања од плаћања комуналне таксе предвиђеним овом одлуком, право на ослобађање остварује се подношењем захтјева Одјељењу за стамбено - комуналне послове Општинске управе Теслић“. У случају да се ова одлука усвоји, сматра да њен саставни дио треба да буде и захтјев, како би привредници знали шта да поднесу и да се ослободе плаћања. Анализирајући цијене тарифа комуналне таксе, истиче да је у тачки 8. (тарифа за постављање самосталних апарата-уређаја за забаву - плаћа се по m2 заузетог простора дневно) наведено да је цијена 5,00 КМ, а у тачки 5.3. је испод наведено да је тарифа „апарати за забавне игре“ 10,00 КМ, те на основу тога сматра да се то треба усагласити и да се свима наплаћује по једној цијени и да се једна ставка избаци. Упоређујући цијене тарифе 2 која је табеларно приказана, констатује да су драстично повећане цијене у односу на претходну одлуку и да је то нови удар по привреди Теслића. (...) У напомени под тачком 2. ове одлуке је наведено сљедеће: „Заједнице етажних власника, синдикалне организације, политичке организације, затим удружења и фондације као и слични облици организовања који су регистровани у складу са Законом о удружењима и фондацијама Републике Српске нису обухваћени овим тарифним бројем, те се на исте комунална такса из овог тарифног броја не односи“. Прво, сматра да је дио „као и слични облици организовања“ вишак, из разлога даљег дијела реченице да не би било склони неким манипулацијама. Друго, мишљења је да се ту требају додати и спортске организације и то је приједлог клуба одборника СНСД-а. У тачки  3. стоји сљедеће: „Изузетно до тачке 1. правна лица или предузетници са сједиштем на подручју општине Теслић, а који у свом саставу имају издвојене пословне јединице или неке друге издвојене организационе облике, за сваку издвојену пословну јединицу или неки други издвојени организациони дио плаћају таксу у износу од 50% од утврђеног износа таксе за одређену дјелатност“. У складу са претходно наведеним поставља сљедеће питање: „Да ли је ово у складу са конкуренцијским пословањем и законом“? 
Ђорђе Гајић – Истиче да не зна како се прикључује раду привредног савјета, јер никада ту није био позван и мишљења је да се ту треба укључити што већи број људи који учествују у привреди Теслића. Сматра да је требало у одлуци навести какве су цијене тарифа биле у прошлој одлуци и да се на основу тога о томе може одлучивати. Анализирајући тачку 10. тарифа комуналних такси, тарифни број 1, поставља сљедеће питање: „Имају ли сагласност за прекопе асфалта у Укриници, Чечави и имају ли приходи од тога“? Даје приједлог да се повећа тарифа за привредна друштва из области игара на срећу – кладионице, лутрија, покер апарати и сл. (...) Жели да чује одговор на сљедеће питање: „Ако сте већ дизали цијене тарифа, имате ли пројекцију колики ће сада бити износ, шта се с тиме постиже и шта чинити са тим средствима“?
Радислав Ђурић – Сматра да је сваки намет привредницима тренутно велики проблем, те тражи од Начелника општине да ову одлуку повуче. Мишљења је да ће велики број привредника затворити своје фирме ако ова одлука буде усвојена. (...)

Поставља сљедеће питање: „Колика је такса за фирме које се баве производњом меса“?

Марко Тривуновић – Сматра да је ова одлука недопустива и гарантује да ће доношењем исте доћи до гашења многих фирми. Истакао је да су цијене ових тарифа веће од 50 до 100% у односу на раније цијене и мишљења је да се ова одлука треба повући и да се о томе уопште не расправља. (...)

Саид Ајановић – Даје појашњење да је ова одлука у форми нацрта, да слиједи јавна расправа и да ће сви имати прилику да учествују у кориговању ставки. Што се тиче учешћа у привредном савјету, рекао је, добро је дошло да се ту укључе и привредници, то је чак и пожељно. Одговарајући на питање везано за прекопе путева који се раде за водовод, рекао је да су ти прекопи у склопу уговора и они ће бити рађени у склопу уговора изградње водоводне инфраструктуре, а односи се на појединачне захтјеве када неко има потребу да из неког разлога ради прекоп јавне површине.
Предсједник СО је закључио расправу и дао на гласање овај нацрт одлуке, који је усвојен са:

Гласање: 18 „ЗА“, 0 „ПРОТИВ“, 10 „УЗДРЖАНИ“.

Предсједник СО је обавијестио Скупштину да се раду сједнице прикључио одборник Срђан Кљечанин и у сали је присутно 28 одборника.

Ад. 3. 
Приједлог Одлуке о фонду стамбених јединица социјалног становања, 
Уводно излагање је изнио Саид Ајановић, начелник Одјељења за стамбено – комуналне послове.
Синиша Гаврић  - Констатује да ће као клуб одборника СНСД-а подржати ову и наредне двије одлуке, те поставља питање: „Колико има захтјева за ово збрињавање“? Предложио је закључак да се у Програм рада СО Теслић за наредну годину уврсти и да Одјељење за стамбено – комуналне послове припреми Стратегију за социјално збрињавање ових категорија за период 2022-2032. година. 
Предсједник СО ставља на гласање ову Одлуку, која је усвојена једногласно:
Гласање: ЈЕДНОГЛАСНО „ЗА“ (28 одборника).

Предсједник СО је предложио одборнику Синиши Гаврићу да наведену стратегију предложи као приједлог за Програм рада СО Теслић за наредну годину и да исту достави до дана 8.11.2021. године. Одборник Синиша Гаврић се сложио са тим приједлогом.

Ад. 4.
Приједлог Одлуке о висини закупнине за кориштење стамбених јединица   социјалног становања,  
Како није било пријављених за расправу, предсједник СО ставио је на гласање ову Одлуку, те је иста једногласно усвојена:

Гласање: ЈЕДНОГЛАСНО „ЗА“ (28 одборника).

Ад. 5.
Приједлог Одлуке о поступку субвенционисања закупнине,
Како није било пријављених за расправу, предсједник СО ставио је на гласање ову Одлуку, те је иста једногласно усвојена:

Гласање: ЈЕДНОГЛАСНО „ЗА“ (27 одборника). 
Ад. 6.
Информација о стању основног и средњег образовања, са прегледом успјеха ученика на крају школске 2020/21 године и уписом ученика у први разред основних и средњих школа за школску 2021/22 годину и приједлогом мјера за побољшање стања,
Како није било пријављених за расправу, предсједник СО ставља на гласање ову Информацију, која је усвојена једногласно:

Гласање: ЈЕДНОГЛАСНО „ЗА“ (27 одборника).

Ад. 7.
Захтјев за промјену цијена комуналних услуга водоснадбјевања и одводње отпадних вода,
Након уводног излагања које је изнио Лука Јотановић, директор ПКД „Рад“ а.д. Теслић, предсједник СО отвара расправу поводом ове тачке дневног реда.
Предраг Девић – Истакао је да у материјалима виде да се цијене мијењају и за физичка и за правна лица, с тим да за физичка лица имају поскупљење од 0,20 КМ, а за правна лица имају појефтињење од 0,05 КМ. Поставља сљедећа питања: „Да ли је изградња водоводне и канализационе мреже и све оно што у материјалима правдате иде на трошкове и да тим правдате ово поскупљење, да ли обухвата индустријску зону и да ли обухвата уопште дијелове гдје у граду имамо привредне субјекте“? Читајући ову одлуку, каже да је примијетио да образложење није усаглашено са самом одлуком. „Ако садашња цијена воде покрива 84% тренутних расхода, одакле сте покрили осталих 16% трошкова, а кажете да сте пословали позитивно? Када је било задње поскупљење воде у претходном периоду? Ако је водовод већ оптерећен инвестицијама које се односе на канализациону и водоводну мрежу, зашто у ребалансу буџета имамо предвиђено задужење Општине за изградњу поменуте водоводне и канализационе мреже? Ко се задужује, водовод или Општина? Какве додатне трошкове имамо за водовод у самом ребалансу буџета, ако већ дајемо додатне намете и повећавамо цијену и правдамо се за нове пројекте са том повећаном цијеном? Ако ово поскупљење правдамо додатним трошковима, зашто онда имамо поново у ребалансу помунуту цифру за изградњу и саму реализацију овог пројекта? Колико сте повећали приходе са новим прикључцима? Када предузеће успјешно послује, као што сте се већ похвалили у образложењу, зашто вам је приход за 2020. годину био мањи за скоро 30.000,00 КМ у односу на 2019. годину“? (...)
Ђорђе Гајић – Сматра да је захтјев доста штуро написан. Упоређујући цијене воде у другим општинама и градовима са цијеном у Теслићу, истакао је да је цијена воде и прије поскупљења била скупља у односу на 15 општина и градова у РС. Поставља питање: „Колики ће бити раст прихода узрокован овим поскупљењем“? (...) Мишљења је да треба радити на трошковима, губицима, а не 'ударати грађанима по џепу'. Поставља питање одборнику Милану Касаповићу: „У којем својству је недавно радио интервју везано за цијене, у својству предлагача или у својству одборника“? (...) Предложио је да сви одборници буду против ове одлуке или да буду уздржани и да покушају пронаћи начин да помогну грађанима и да не поскупљују воду. Мишљења је да нема потребе за поскупљењем воде, а свакако није ни популарно. (...) Занима га сљедеће: „Колико је било запослених 2012. године и да ли је било потребе за новим запошљавањем“? Рекао је да у овом предузећу има запошљавања на измишљена радна мјеста, да постоје људи који примају плату, односно имају одређене накнаде, а не налазе се међу 52 стално запослена, а таквих има седморо, те поставља питање: „По којем основу је Седина Салкић на платном списку у ПКД „Рад“ а.д. Теслић? По којем основу је Драган Прпош, који је запослен у КП „Комуналац“ Теслић,  на платном списку у ПКД „Рад“ а.д. Теслић? (...)
Саво Касаповић – Појаснио је да је у посљедњих десет година највише инвестиција реализовано у погледу оспособљавања водовода, a како би се што већем броју грађана општине Теслић обезбиједило водоснадбијевање. Навео је да су се током 2010, 2011. и 2012. године водиле жучне расправе везано за то да ли ће се ући у пројекте проширења капацитета снадбијевања водом и пречишћавања отпадних вода, а студија коју је неко други платио, не Општина, коштала је око 200.000,00 € и рађена је од стране еминентних стручњака из читавог свијета, нагласивши да је на крају Скупштина једногласно усвојила „FICHE“ пројекат који је третирао сва ова питања водоснадбијевања и пречишћавања отпадних вода. Подсјећа на то да је у току ове године донесена одлука да се средства која се улажу у инфраструктуру водовода и канализације пренесу са општине на водовод и да се издвоји амортизација из којег ће се финансирати тај комплетан систем. „Године 2017. смо донијели одлуку да се привреда и домаћинства изједначе са цијенама воде, прихваћен је МЕГ пројекат и све те одлуке које су донесене траже од нас да се понашамо у неком складу да можемо одржавати систем који направимо“. (...) Мишљења је да вода и цијена воде у Теслићу није скупа и да је водоснабдијевање било добро без обзира на све потешкоће, те да се у будућности очекује и боље снадбијевање и смањење губитака. (...) 
Радислав Ђурић – Истакао је да су велика средства уложена у водоснадбијевање и пречишћавање отпадних вода, те да није присталица тога да Теслић буде међу првим општинама у БиХ у којем је изграђен пречистач отпадних вода. Мишљења је да ако буде пречистач вода радио, да ће цијена воде бити између три и четири КМ.  Осврћући се на започете радове на проширењу водовода у Студенцима, поставља питање: „Да ли је у тој инвестицији укључена и промјена цјевовода од Студенаца ка градском подручју“? Такође додаје да је недавно поводом водовода у Младиковинама одржан збор грађана јер мјештани имају видне проблеме са њим.. Упућује апел да се изнађе начин да општина преузме водовод у Младиковинама, јер како каже, људи су спремни да плаћају воду и сви су присталице да се тај водовод да општини на располагање. „Ако је проблем да се осигура здравствено исправна вода, људи су спремни да потпишу уговор и на 'техничку воду', али да неко води рачуна о водоводу, цјевоводу и на основу тога ће људи плаћати воду. На збору грађана су ми грађани то пренијели као одборнику из Младиковина да то изнесем овдје на Скупштини“. (...)
Александар Шакановић – Рекао је да је помно саслушао прес конференцију током које се обраћао одборник Ђорђе Гајић, а током које је рекао да нема приступ информацијама колико је уложено новаца, колико је положено примарне мреже, колико је положено секундарне мреже, колико је изграђано базена, пумпних станица: „Господин Милован Станковић, замјеник начелника, овдје је говорио до уназад више година о овим стварима. Ако немате те информације, ја вам обећавам, на своју част и свој образ, све што вас интересује, отићемо заједно у надлежно одјељење, а прије свега код замјеника начелника и све ће вам бити презентовано. Ја не знам да ли сте ви чули за ‘FICHE' пројекат, документ у којем све фино пише, све и једна марка гдје је утрошена, колико је подигнуто кредита и гдје су те паре завршиле. Морам да споменем ‘FICHE' пројекат, пројекат проширења водоводне мреже, унапређивања водовоснадбијевања, каналисања и пречишћавања отпадних вода на територији општине Теслић. Тај пројекат је кандидован финансирањем путем ЕИБ-а (Европска инвестициона банка) и он је мијењан до уназад десет година. Прва измјена и допуна овог плана била је у октобру 2019. године, а затим прошле године у новемрбу мјесецу. Морам да се вратим уназад до десет година, тада је извршна власт била на челу са СНСД-ом, господин Саво Касаповић је тада био начелник општине и он је управо малоприје причао о тим стварима гдје је покушавао да са својим сарадницима изнађе најбоља могућа рјешења, гдје смо ми касније преузимањем извршне власти 2012. године готово имплементирали комплетан овај пројекат у којем је предвиђено да се уложи преко 9.000.000,00 €. То није мали пројекат и он се не може завршити за годину или двије. Он има своје етапе, своје фазе. Године 2010. СО Теслић је усвојила Стратегију развоја општине Теслић за период 2010 - 2015. година, у којој је стратешки циљ био конструисан у два правца. У оквиру овог стратешког правца дефинисана су два приоритетна програма који се односи на водоснадбијевање и каналисање отпадних вода са пречишћавањем“. (...) Истакао је да су ове ствари рађене прије 11 година и да је иза њих стајао тим озбиљних људи што не може нико да оспори. „Бит ове приче о поскупљењу воде огледа се у једној ствари, а то је да све општине које су потписале програм инвестирања са ЕИБ-ом имају у свом уговору клаузулу гдје морају изједначити цијену воде физичких и правних лица“. (...) Осврћући се на претходни сазив СО Теслић, истакао је да су имали грант средства од Чешке развојне агенције (ЧРА) у износу око 5.000.000,00 КМ, појашњавајући да је бивши предсједник ОО СНСД Теслић долазио на сједницу, понашајући се као диригент и не дозвољавајући да се та одлука формално усвоји и да се повуку средства од ЧРА за изградњу једне од најмодернијих филтер станица у Студенцима. 
На дискусију Александра Шакановића реплицирали Ђорђе Гајић и Радислав Ђурић.

Драго Јовичић – У погледу наведеног захтјева, констатовао је да ће гласати онако како његов клуб одборника буде гласао, а иначе је противник повећања цијена по било ком основу. Апелује да предузеће које газдује водоводом добро размисли о својим трошковима и да на некој наредној сједници изађе са елаборатом о смањењу трошкова, самим тим и о величини добити које је то предузеће остварило, с обзиром на то да се ту ради о акционарском друштву, а мишљења је да је циљ свих акционара да то предузеће послује са добитком. Тражи да му се одговори на сљедећа питања: „Информација о дужницима, именом и презименом и шта се подузело према тим дужницима? Колико је прикључних мјеста плаћено водоводу, а колико није“? Истакао је да је то трошак који није нигдје укалкулисан.
У расправи су у виду реплика учествовали: Александар Шакановић, Марко Тривуновић, Радислав Ђурић. 

Добрила Дринић Малић – Истакла је да никада није гласала за нека поскупљења, али да ако је нешто неминовно и ако је нешто што се мора урадити, онда се те ствари морају спровести, наглашавајући да ако се не ријеше неке ствари, сви ће остати без воде. (...) Мишљења је да цијена воде у износу од 1,10 КМ није велика. У погледу дискусије око социјалних категорија, појашњава да се у склопу МЕГ пројекта социјалним категоријама плаћа вода на начин да водовод фактурише ЈУ Центар за социјални рад и да они свим социјалним категоријама плаћају воду. Указује на то да је у претходном мандату говорила о прекомјероном запошљавању, не скривајући да ту постоје проблеми, али то није само проблем у Теслићу, већ и у свим другим општинама. „Колега Јовичић је поменуо нека поскупљења које ми не говоримо, а поскупило нам је све. Немамо робних резерви, оне су уништене, а робне резерве су биле нека институција које би сада могле да помогну бар одређеним категоријама становништва код овог поскупљења. Слажем се да има прекомјерног запошљавања у водоводу, али ја мислим да се неће ријешити проблем водовода ако се отпусти пет, седам или десет људи са високом стручном спремом, а пет људи мора бити запослено са ВСС, јер морају имати два технолога, економисту, правника и требали би имати машинског инжињера, али да ли ће то ријешити да се отпусти пет људи и да ми не повећавамо 10 фенинга скупљу воду, будимо реални да неће“. 
Ново Шкребић – Напомиње да је узео учешће у расправи у склопу дискусије о Извјештају о пословању водовода и комуналног предузећа и да тада није знао да су већ покренуте иницијативе да се изједначи цијена воде за физичка и правна лица. Мишљења је да је коректно и у реду да цијене за физичка и правна лица буде једнака, јер кубик воде, његова припрема и трошкови једнако коштају био он за привреду или за домаћинство. Приликом дискусије о Извјештају о пословању водовода и комуналног предузећа се изјаснио да цијена воде није висока за општину Теслић, али да подржава да се домаћински претресу сви трошкови унутар предузећа.(...) Сматра да није популарно дизати цијене, али и да је цијена воде потцијењена и да нико не расправља о томе да ли је вода исправна за пиће. У потпуности се слаже с раније изнесеним ставом да све трошкове треба свести под контролу, број и структуру запослених. „Ово љето нису радиле пумпне станице, јер ми то знамо истог трена који смо доле поред Усоре. Ако се нешто уради и угради и уложе се средства, мора то функционисати. Мора из тог разлога што смо ми концентрисали све отпадне воде. Уназад пет година није било пола ових отпадних вода, ми смо сада ухватили сва приградска насеља. То је страшно концентровано и када се то испусти у ток ријеке Усоре које и нема љети, то је један поточић љети, нема воде и знате на шта то личи, катастрофа. Нема никаквог смисла да се то испусти код 'Шкребиног камена' и оде то у Федерацију, наравно да ће ти људи реаговати. Ми смо направили пумпне станице, концентровали смо отпадне воде, онда то мора и радити“.

Криви навод на дискусију Нове Шкребића је дао одборник Марко Тривуновић.

Добрила Дринић Малић – Истиче да се све ово ради у циљу да буде исправна вода и да је као запосленик Институту за јавно здравство задужена за све воде у Добојској регији, те наглашава да Теслићани требају бити веома срећни да имају најбољу воду што се тиче хемијске и физичке исправности. 

Милан Касаповић – Одговарајући на питања одборника Ђорђа Гајића, истакао је да је давао изјаву у својству предсједника клуба одборника СДС-а. „Истина је да сам запослен у ПКД Рад а.д. Теслић од дана 1.4.2021. године и нисам тамо дошао на неко измишљењно радно мјесто или које је направљено према мени, него сам дошао на упражњено радно мјесто. Очигледно то некоме смета и мисле да ја нисам компетентан да одговорим или би више вољели да сам остао у 'Шумарству' гдје сам провео 13 година као радник ШГ 'Борја', гдје је задње двије године вршен класичан мобинг на мене и ја се никада нисам на то жалио“. Осврћући се на садашњу цијену воде, рекао је да та цијена не покрива све улазне трошкове. О  улазним параметрима о којима је говорио, тада је навео да се то односило на захватање воде, њено пречишћавање, употреба хемије која служи за коагулацију, дезинфекцију воде, мониторинг којег је малоприје поменула госпођа Добрила Дринић Малић. Напоменуо је да је вода била здравствено исправна и била је за пиће што се тиче хигијенских услова. (...) „Што се тиче табела које је одборник Гајић више пута помињао, свако приказује оно што њему одговара, а стално избјегавате да споменете просјечне цијене гдје се калкулишу и цијена воде по другим општинама за физичка лица и за привредна лица, маса општина као Град Бања Лука је пребацила тај терет на привредна лица. Наравно, имају развијенију привреду, имају више привредних субјеката и ту је мањи отпор“. (...) 
Реплику на дискусију одборника Милана Касаповића је изнио одборник Ђорђе Гајић. 

Марко Тривуновић – Рекао је да сви знају да је већински власник водовода Општина, односно Начелник општине који представља Општину са 60% капитала, а остали удио у водоводу чине акционари. Навео је да на овој сједници СО Теслић расправљају и 'ломе се' из разлога да утврде да ли је оправдано поскупљење цијене воде. Мишљења је да је Начелник општине, који је већински власник и који је бирао директора, требао грађанима рећи због чега ће доћи до поскупљења воде, а Скупштина о томе може 'полемисати' у виду информације иако сматра да Скупштина никако не може утицати на то. Слаже се с тиме да је цијена воде потцијењена у Теслићу: „Ми смо требали бренд направити од воде која долази из планинског краја Усоре. Требали смо на Скупштину довести све факторе који утичу на загађење воде, да од воде направимо бренд и да извозимо воду“. Осврћући се на FICHE пројекат, Тривуновић је рекао је да ће вријеме показати да ли је тај пројекат био добар, те сматра да нису компетентни као Скупштина да расправљају о водоводу ако немају улазне параметре. Начелник општине је једини који је компетентан да прича о водоводу и он треба са својим менаџментом изаћи пред Скупштину и објаснити зашто је дошло до поскупљења воде, не због FICHE пројекта, већ због нечега другог што се зове 'прекомјерно запошљавање'. (...) На крају је истакао да би ова тачка дневног реда требала бити у виду информације.
Милован Станковић – „Мислим да је ова прича, када је у питању повећање цијена, јако 'питка' за опозицију и ми то разумијемо сада који чинимо и извршну и законодавну власт општине Теслић и то нам је потпуно јасно, али ми као одговорни људи се не можемо на неодговоран начин понашати. Двије ствари овдје треба истаћи које су врло важне за општину Теслић и сви скупа треба да будемо веома поносни на то. Прво, имамо водоводно предузеће које је до сада било економски одрживо и ја се надам да ће оно бити и у наредном временском периоду економски одрживо. Друга ствар, треба да будемо поносни зато што смо послије рата уложили велике паре у водоводни и канализациони систем и улажемо у нашу опшитну. То су радиле различите структуре власти и ту нико не може себи узети ексклузивно право да је то урадио. Ја као грађанин општине Теслић бићу срећан, ја се надам тамо пред крај 2022. године да ћемо имати 2/3 општине покривене снадбијевањем питке воде из савремене фабрике. То је нешто велико, а велико је и то што смо створили претпоставке да можемо урбани дио и сав приурбани дио општине Теслић покрити канализационом мрежом. Оно што није добро и што треба да тражимо као рјешење је чињеница да постоји висок степен незаинтересованости грађана општине Теслић да се укључе у кана-лизациони систем, који је у доброј мјери припремљен. Треба само развити секундарну и дистрибутивну мрежу. Свјесни смо да је веома непопуларна мјера повећања цијена, међутим ми ћемо већ на наредним скупштинским засједањима имати низ одлука гдје ће се доносити одлуке на основу начелно донесене одлуке о појединачном преносу средстава на водоводно предузеће. Сва инфраструктура која је урађена послије рата, када је у питању и водоводно снадбијевање и канализациона инфраструктура, није књиговодствено укњижена и на њој се не обрачунава амортизација. У једном моменту доће питање: 'Да ли је оправдано да Буџет општине Теслић, било буџетска или кредитна средства, улаже у реконструкцију тих инфраструктурних објеката које смо сви изградили?'. Циљ је, а то смо прихватили кроз аранжман зван МЕГ пројекат, да ми на основу калкулације цијене врло јасно дефинишемо шта је амортизација. Она ће чинити највећи трошак у структури цијене коштања воде, јер ћемо до нове године пренијети вриједност од 10.000.000,00 КМ вриједности инфраструктурних објеката на које ће се морати обрачунавати амортизација. Оно што ће бити задатак, без обзира вољели ми или не вољели водоводно предузеће, ми ћемо морати, то је обавеза водоводног предузећа да обрачунату амортизацију  пренесе на посебно издвојен рачун и да та средства буду оперативна“. (...) 
Лука Јотановић – Констатовао је да су на многа питања одређени дискутанти већ дали одговоре, али је његова дужност као директора предузећа то и званично да каже. Рекао је да имају припремљен материјал који је у складу са МЕГ пројектом, урађен са свим анализама, куцан на 12 страница ситног куцаног текста, гдје су унесени сви параметри и уштеде о којим причају одборници. Када је ријеч  о коначној цијени, која би требала да буде на крају транзиционог периода, једнака и за физичка и за правна лица, истакао је да је то износ од 1,36 КМ и ово би био један од првих корака ка том смањењу. Рекао је да је задње повећање, као што су неки одборници рекли било 2017. године. Што се тиче питања Предрага Девића које гласи: “Када предузеће успјешно послује, као што сте се похвалили, у образложењу зашто вам је приход за 2020. годину био мањи за скоро 30.000,00 КМ у односу на 2019. годину“; нагласио је да се та разлика управо односи на изградњу водоводне и канализационе мреже коју су они радили и на основу тога добили приходе. Навео је да је тренутно 52 запослених и врло је тешко рећи колико је било запослених радника 2012. године. Што се тиче нове цијене воде, та се средства уопште неће издвајати за инвестиције. Што се тиче процедуре за сеоске водоводе, процедура је јасна не само за водовод у Младиковинама, него и за све сеоске водоводе, кад ће се та прича отварати, рекао је Јотановић. Констатује да је усвојено Законом и комуналним дјелатностима, Одлуком о сеоским водоводима коју је усвојила Скупштина општине, Одлуком о водоводу и канализацији и јасно се дефинише како то иде, те објашњава да мјесна заједница на свом Савјету треба донијети Одлуку о преносу права власништва на општину. Пошто је општина власник водоводне инфраструктуре, ту имовину преноси водоводном или неком другом предузећу које има услове за управљање таквим системима и то не мора бити водовод, већ то може бити и друго правно лице које испуњава те услове. Што се тиче првог питања одборника Драге Јовичића, Јотановић је рекао сљедеће: „Велика су потраживања и од физичких и од правних лица, а с обзиром на то да ми имамо на водоводном систему прикључено 9800 корисника физичких лица, плус 650 до 670 правних лица“. Истакао је да је износ око 700.000,00 КМ потраживања за физичка лица, а близу тој цифри су потраживања и од правних лица, те водовод води многе правне спорове и са правним и са физичким лицима. Везано за друго питање одборника Драге Јовичића, а питао је 'Колико је прикључних мјеста плаћено водоводу, а колико није', директор ПКД „Рад“ је констатовао да нема тај податак из разлога што сви прикључци на нове мреже који се раде у Чечави, Влајићима, Љељугу, не плаћају се водоводу, него се плаћају општини. Они с општином склапају уговоре, тамо плаћају и доставља се извођачима на терен кога могу прикључити. Што се тиче појединачних прикључака гдје је завршен водовод, каже да се то плаћа водоводу и никоме се не иде прикључити вода док не буде уплаћено. Слаже се са одборником Новом Шкребићем да тренутно не раде препумпне станице, дјелимично је нешто било отклоњено, међутим поново се иста покварила и ту се ради о великом захвату, великим трошковима, што ће се морати ријешити. Везано за одмуљивање, Лука Ј. је рекао сљедеће: „Ја то знам и то се дешава у задњих 5 дана и конкретно што се тиче случаја у Жарковини, људи имају своје воде на некој већој надморској висини и не користе градску воду. Поготово се то дешава у кишном времену када има доста воде у њиховим базенима и када дође вода под повећаним притиском и усљед недостатка тих неповратних вентила, она улази у наш систем и онда и другима буде мутна вода. То је једна појава на коју морамо утицати, имају предвиђене и казнене мјере везано за те кориснике воде који користе своје воде, а онда их убацују у наш систем“. На питање одборника Марка Тривуновића је рекао сљедеће: „У улози одговора везано за поскупљење, ништа боље начелник општине неће одговорити у односу на мене, јер ово није идеја начелника, ово је идеја кроз МЕГ пројекат, кроз тарифну методологију како се долази до цијене, а везано је и за број запослених. Малоприје сам рекао у уводном дијелу да је ова тарифна методологија третирала и рационализацију броја запослених, колико треба да буде запослених на 1000 корисника и она не подразумијева то ако је преко тога да отпуштамо људе, већ природним путем како ко одлази у пензију и да се не врше нова запошљавања“. Одговарајући на питања одборника Ђорђа Гајића, директор водовода је рекао сљедеће: „Стално се спомињу те табеле, те цијена водовода у Бања Луци толико, цијене водовода у Модричи толико. Табела која је приказана у захтјеву је више информативног карактера. Такве ствари се уопште не могу поредити. Најскупљи начин производње воде је управо овај у Теслићу и предузећима који се баве оваквим начином производње. Најјефтинији начин производње питке воде је бунарски. Тачан је податак да је цијена водовода у Котор Вароши мања у односу на Теслић. Општина Котор Варош има два бунара из којих црпе воду и препумпава се на једно брдо и комплетан Котор Варош се снадбијева водом гравитационо, немају никаквих трошкова у односу на то какве ми трошкове имамо. Навешћу вам примјер гдје ми препумпавамо воду четири пута. То се односи на Влајиће, Љељуг, а односиће се и на дио Чечаве. Први пут је препумпавамо када је узимамо из Усоре па да је доведемо до филтерског постројења, други пут је кад је прерадимо из резервоара питке воде са Студенаца и пумпамо је према главном резервоару у Стењак, који онда даље грана до околних базена, рецимо Барића. Трећи пут се са Барића диже на Стевића брдо, а са Стевића брда је дижемо према Јасенови четврти пут. Четири система пумпи ради и ви питате какви су то трошкови. Трошкови електричне енергије је јако велика ставка и износе се приликом сваког извјештавања колики су трошкови електричне енергије. Као коуагулант користимо алуминијум-сулфат, њевова цијена је порасла за 30%, те су сви други улазни параметри поскупили, од свих хемикалија који се користе у  производњи. Салкић Седина није запослена у водоводу, већ је члан Одбора за ревизију и по том основу има одређена примања. Споменуто је и име Драгана Прпоша, који обавља одређене правне послове за водовод, с обзиром на то да је наша правница на трудничком боловању и за обављање тих послова му се издвајају веома мала средства“.
На одговоре директора ПКД „Рад“ а.д. Теслић коментар је дао одборник Ђорђе Гајић. 
Предсједник СО је закључио расправу и даје на гласање Сагласност на цијену комуналних услуга водоснадбјевања и одводње отпадних вода,
Гласање: 17 „ЗА“ 7 „ПРОТИВ“, 0 „УЗДРЖАНИ“.
Ад. 8.
Приједлог Одлуке о расписивању Јавног конкурса за избор и именовање једног  члана Одбора за жалбе Општинске управе Теслић, 
Пошто није било пријављених за расправу Предсједник СО приједлог Одлуке ставља на гласање, Одлука је усвојена са:

Гласање: 17 „ЗА“, 0 „ПРОТИВ“, 6 „СУЗДРЖАНИХ“.
Ад. 9.
Приједлог Рјешења о именовању чланова Комисије за спровођење поступка Јавног конкурса за избор и именовање једног члана Одбора за жалбе Општинске управе Теслић, 
Пауза од 5 минута (13:57) ради засједања Комисије за изборе, именовања и мандатна питања.

Александар Шакановић – За чланове Комисије за спровођење поступка Јавног конкурса за избор и именовање једног члана Одбора за жалбе Општинске управе Теслић, Комисији су пристигли сљедећи приједлози: Бранка Јотановић (предсједник), Бранка Шајиновић (члан), Игор Секулић (члан), Сања Ђурђевић (члан) и Санида Јусуфовић (члан). Комисија је гласала:

Гласање: 3 „ЗА“, 0 „ПРОТИВ“, 1 „СУЗДРЖАНИХ“.
Пошто није било пријављених за расправу Предсједник СО приједлог Рјешења ставља на гласање, Рјешење је усвојено са:

Гласање: 17 „ЗА“, 0 „ПРОТИВ“, 4 „СУЗДРЖАНИХ“.

Ад. 10. Кадровска питања:  

а) Рјешење ЦИК-а број: 06-01-07-1-415721 од 22. 09.2021. године којим се не даје сагласност на именовање четири члана Општинске изборне комисије  Теслић, 
Пошто није било пријављених за расправу Предсједник СО приједлог Рјешења ставља на гласање, Рјешење је усвојено са:

Гласање: 17 „ЗА“, 0 „ПРОТИВ“, 4 „СУЗДРЖАНИХ“.

б) Рјешење ЦИК-а број: 06-01-07-1-415/21 од 22.09.2021. године  којим се не даје сагласност на разрјешење четири члана  Општинске изборне комисије,
Пошто није било пријављених за расправу Предсједник СО приједлог Рјешења ставља на гласање, Рјешење је усвојено са:

Гласање: 17 „ЗА“, 0 „ПРОТИВ“, 4 „СУЗДРЖАНИХ“.

в) Приједлог  Рјешења о разрјешењу чланова ОИК-а Теслић,

Пошто није било пријављених за расправу Предсједник СО приједлог Рјешења ставља на гласање, Рјешење је усвојено са:

Гласање: 17 „ЗА“, 0 „ПРОТИВ“, 4 „СУЗДРЖАНИХ“.

г) Приједлог Рјешења о именовању чланова ОИК-а Теслић,   
 Пошто није било пријављених за расправу Предсједник СО приједлог Рјешења ставља на гласање, Рјешење је усвојено са:
Гласање: 17 „ЗА“, 0 „ПРОТИВ“, 4 „СУЗДРЖАНИХ“.

Ад. 11. Одборничка питања,
Ђорђе Гајић – Везано за пјешачку стазу у Доњем Ранковићу, тражи да му се писаним путем достави одговор на сљедеће питање: „Када је у фази расписивање тендера и када ће се кренути у изградњу пјешачке стазе у Доњем Ранковићу, да ли ће бити нешто од тога и да ли ће се тендер расписати ове године“?
Ад. 12. Разнo – Није ништа предвиђено.
Како је у потпуности исцрпљен дневни ред за IX редовну сједницу, Предсједник СО је исту закључио у 14:13 часова.

НАПОМЕНА: Саставни дио овог извода из записника је тонски снимак са IX редовне сједнице Скупштине општине Теслић, одржане 25.10.2021. године. 
   Секретар СО                                                                                                          ПРЕДСЈЕДНИК СО

Сања Ђурђевић                                                                                                        Саво Касаповић

